**РЕШЕНИЕ № ПВ – 22 – ПР/2017 год.**

**за преценяване на необходимостта от извършване на оценка на въздействието върху околната среда**

**На основание**: чл.93, ал.1 и ал.5 от Закона за опазване на околната среда (ЗООС); чл.7 ал.1 и чл.8, ал.1 от *Наредбата за условията и реда за извършване на оценка на въздействието върху околната среда* (Наредба за ОВОС), чл.31, ал.4 и ал.6 от Закона за биологичното разнообразие (ЗБР); чл.40, ал.3 и ал.4, във връзка с чл.2, ал.1, т.1 от *Наредбата за условията и реда на извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони* (Наредба за ОС), представена писмена документация от Възложителя по Приложение № 2 към чл.6 от Наредбата за ОВОС и по чл.10, ал.1 и ал.2 от Наредбата за ОС, становище от РЗИ Пловдив

**Р Е Ш И Х**

**да не се извършва** оценка на въздействието върху околната среда за

**инвестиционно предложение**: **„Изграждане на инсталация за производство на течен въглероден двуокис от отпадни газове при захарна ферментация на спиртно производство”,** което няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитени зони.

**Местоположение: в част от УПИ I-135,137,138,139,855,928,1239, с. Катуница, Община Садово**

**Възложител: “Месер България” ЕООД, ЕИК 816115948,** гр. София, Район Искър, гара Искър, ул. “Димитър Пешев” № 3А,

**Характеристика на инвестиционното предложение:**

Обект на разработката е изграждане на инсталация за производство на течен въглероден диоксид от отпадни газове при захарната ферментация на спиртно производство. За целта в имота ще се изпълнят следните съоръжения, сгради и обслужващи сектори: открит паркинг за четири автоцистерни за въглероден диоксид, открит склад за готов продукт с два броя вертикални резервоара по 50м3,блок за пълнене на автоцистерни, кондензатор, охладителна кула, производствена и административно битова част.

Сградата ще бъде с размери 28.35/9.95м., като ще се разположи на южната имотна граница и на 12.36м. от северната регулационна линия. Инсталацията за производство на течен въглероден диоксид ще ползва отпадни газове от захарната ферменация на спиртно производство, което се осъществява в съседство. За осъществяване връзката между двете инсталации ще се изпълнят технологични тръбопроводи,които ще се монтират върху съществуваща и новоизградена естакада.

За осъществяване на производствената дейност ще се ползват съществуващите в съседния имот източници на електричество, вода за промишлени и питейни нужди както и улиците и пътищата,разположени на площадката.

Инвестиционното предложение попада в обхвата на т. 6, буква „в“ от Приложение № 2 на *Закона за опазване на околната среда* (ДВ бр.91 /2002 год.) и чл.2, ал.1, т. 1 от Наредбата за ОС. Съгласно разпоредбата на чл.93, ал.1, т.1 от ЗООС инвестиционното предложение подлежи на процедура по преценяване на необходимостта от извършване на ОВОС.

Имотите, в който се предвижда да се реализира инвестиционното предложение не попадат в границите на защитени зони от мрежата НАТУРА 2000 и в защитени територии, съгласно Закона за защитените територии. Най-близо до местоположението на предвиденото за реализиране инвестиционно предложение е защитена зона: BG0000194 „Река Чая” за опазване на природните местообитания и на дивата флора и фауна, приета от МС с Решение №122/02.03.2007 г. (ДВ бр.21/2007 г.).

Инвестиционното предложение подлежи на оценка за съвместимостта му с предмета и целите на опазване на защитените зони по реда на чл.31 ал.4 във връзка с ал.1 от Закона за биологичното разнообразие

**мотиви:**

**I. Характеристика на предлаганото строителство, дейности, технологии: обем, производителност, мащабност, взаимовръзка и кумулиране с други предложения, ползване на природни ресурси, генерирани отпадъци, замърсяване и дискомфорт на околната среда, както и риск от инциденти.**

На обекта ще се изпълни инсталация за получаване на течен въглероден диоксид тип СВК 750 на фирма “Криотек” – Германия. Технологията обхваща следните етапи: предварително очистване на газа, компримиране на газа до 1.7МРа, окончателно очистване и изсушаване на газа, охлаждане и втечняване на компримирания газ, съхраняване на течния въглероден диоксид, продажба на готовия продукт в автоцистерни.

Инсталацията е разработена на модулен принцип - отделните етапи на производство на газа са оформени като отделни модули. Съоръженията са монтирани на отделни рами и имат самостоятелни табла за управление. В инсталацията са разработени като индивидуални: възела за охлаждане на газа преди изсушаването, водоохладителния цикъл и склада за готова продукция, чрез които инсталацията ще се адаптира към площадката за производство. Инсталацията е разработена за съдържание на СО2 в суровия газ не по-ниско от 96.0%. Прието е течният въглероден диоксид да се съхранява във вертикални криогенни резервоари, които са снабдени с автоматично действаща система за поддържане налягането с възможност за неопределено дълго време за съхранение, след което ще се прехвърлят в специализирани автоцистерни за продажба на едро чрез директна доставка.

Производствената част на инсталацията е с непрекъснат производствен процес, а тази свързана с реализацията с прекъсваем режим на работа. Основните технологични съоръжения, в които ще се осъществява производствения процес са: газголдер с работен обем 30м3, ниско напорен центробежен вентилатор, компресор за СО2, скрубер за промивка на газа,модул за пред охлаждане на газа, модул за окончателно очистване на газа, филтър, кондензатор, ректификатор,хладилен агрегат, резервоар за течен СО2, помпа за прехвърляне на течен СО2, складова помпа за течен СО2 и парогенератор. За покриване на нуждите на инсталацията от студ ще се монтира автоматична фреонова охладителна инсталация, работеща с фреон R404A.

* В хода на експлоатация на обекта не се предполага замърсяване и дискомфорт на околната среда. Производствени отпадъчни води ще се събират в контейнер и ще се предават за неутрализация на действаща пречиствателна станция за отпадъчни води.
* Битови води - предвижда се изграждане на водоплътна яма с последващо извозване до ГПСОВ.
* Условно чисти води от охлаждане в производствения процес - посредством площадкова канализация ще се отвеждат в канализацията на село Катуница.
  + - * Не е необходимо изграждане на нова пътна инфраструктура. Достъпът до площадката се осъществява от съществуващата асфалтирана улица, която води до имота.

**II. Местоположение в това число чувствителност на средата, съществуващото ползване на земята, относително наличие на подходящи територии, качеството и регенеративната способност на природните ресурси в района:**

Инвестиционното предложение ще се осъществи в част от УПИ I-135.137. 138.139.855.928.1239, производствена и складова дейност,кв.32, с. Катуница, община Садово. Общата площ на имотите 357.097 дка, като начина на трайно ползване е за производствена и складова дейност.

* В резултат от реализирането на инвестиционното предложение и последващата експлоатация, не се очаква нарушаване на качествата и регенеративната способност на природните ресурси в района.

**III. Способност за асимилация на екосистемата в естествената околна среда**:

След преглед на представената информация и на основание чл.40, ал.3 от Наредбата по ОС, въз основа на критериите по чл.16 от нея е извършена преценка за вероятната степен на отрицателно въздействие, според която, предвид местоположението, характера и мащаба инвестиционното предложение, реализацията му няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитените зони, поради следните мотиви:

1. Инвестиционното предложение ще бъде реализирано извън границите на защитени зони от мрежата НАТУРА 2000, поради което с реализацията му не се очаква пряко унищожаване, увреждане или влошаване състоянието на видовете, предмет на опазване на най-близката защитена зона BG0000194 „Река Чая”

2. Поради това и отдалечеността на имотите от защитената зона и характера на дейността, няма вероятност осъществяването на ИП да доведе до безпокойство на видовете, предмет на опазване в защитената зона и до намаляване на благоприятното им природозащитно състояние.

3. Реализирането на инвестиционното предложение не предполага генериране на емисии и отпадъци във вид и количества, които могат да окажат значително отрицателно въздействие върху защитената зона и нейните елементи.

**IV. Характеристика на потенциалните въздействия - териториален обхват, засегнато население, включително трансгранични въздействия, същност, големина, комплексност, вероятност, продължителност, честота, обратимост**:

* Териториалният обхват на въздействие, в резултат на изграждане на бъдещия обект ще е ограничен и локален в рамките на разглежданият имот.
* Не се очаква отделяне на вредни емисии в атмосферния въздух. Използваното съоръжение за подгряване е на електричество. За образуваните отпадъчни води е предвиден безоточен резервоар, в който те ще се събират и след запълването му същите ще се извозват до пречиствателна станция.
* Акустичното натоварване на околната среда се очаква да е по изразено по време на строително монтажните работи на площадката. Въздействието ще краткотрайно, временно, докато приключат строителните дейности. По време на експлоатацията акустичната обстановка ще се формира главно от транспортния трафик.
* В обекта не се очакват емисии на вредни вещества от процеса на очистване на ферментационния газ. Няма да се използват горивни източници. Необходимата топлина ще се осигурява чрез ел. енергия.
* По време на експлоатацията на инвестиционното предложение не се очаква отрицателно въздействие върху хората и респективно върху тяхното здраве, както и върху компонентите на околната среда.
* С писмо изх. № 583/26.01.2017г. РЗИ-Пловдивне е изразила мотивирано становище за евентуален риск за човешкото здраве.

**V. Обществен интерес към предложението за строителство, дейности или технологии:**

* В изпълнение на изискванията на чл. 6, ал. 9 и ал. 10 от Наредбата за ОВОС е осигурен обществен достъп до изготвената информация по Приложение 2, като са представени копия от документацията на Община Садово и Кметство село Катуница. Общината и Кметството са информирали РИОСВ-Пловдив, за липса на постъпили възражения относно инвестиционното предложение.
* Възложителят на инвестиционното предложение е осигурил обществен достъп до информацията по приложение №2 чрез обявa във вестник и на информационно табло за изразяване на становища от заинтересовани лица.
* Към момента на издаване на настоящото решение в РИОСВ-Пловдив не са изразени устно или депозирани писмено жалби, възражения и становища срещу реализацията на инвестиционното предложение.

**Настоящото Решение се отнася само за конкретно заявеното предложение и в посочения капацитет**.

**Решението не отменя задълженията на Възложителя за изпълнение на изискванията на Закона за опазване на околната среда и други специални закони и подзаконови нормативни актове и не може да служи като основание за отпадане на отговорността съгласно действащата нормативна уредба.**

**При промяна на инвестиционното предложение, на Възложителя или на някои от обстоятелствата, при които е било издадено настоящето Решение, Възложителят /новият Възложител/ трябва да уведоми РИОСВ гр. Пловдив до 14 дни след настъпване на измененията.**

**Настоящото Решение губи правно действие, ако в срок 5 години от датата на влизането му в сила не е започнало осъществяването на инвестиционното предложение.**

**Решението може да бъде обжалвано чрез РИОСВ- Пловдив пред Министъра на околната среда и водите и/или Административен съд– Пловдив в 14-дневен срок от съобщаването му на заинтересованите лица и организации по реда на Административнопроцесуалния кодекс.**

**Доц. Стефан Шилев 15.02.2017г.**

*Директор на РИОСВ - Пловдив*

…

Съгласували:............. Изготвили: ..............

Д

Ж. Боева, мл.експерт/25.01.2017г./………….. Д. Величкова, ст. експерт ………..